Langkloof hou jaarlikse Bloeiselfees | News24
Langkloof hou jaarlikse Bloeiselfees
Die motorfietspretren, Roof of the Langkloof, skop op Saterdag, 27 Oktober om 09:00 behoorlik stof op. Foto:VERSKAF
SOET, sappige appels . . . topvermaak . . . stalletjies . . . eetgoed . . . feesvure . . .
Die Langkloof hou fees - Bloeiselfees.
Die gewilde Langkloof Bloeiselfees vind vanaf vandag tot 27 Oktober in Joubertina plaas - die ideale wegbreek vir die hele gesin.
Besoekers aan die fees kan opgewonde uitsien na talle kunsmark-stalletjies, speelgoed, vars groente, plaaslike kaas, bekroonde wyne, implemente en van die land se gewilde sangers, soos Elvis Blue en Lianie May.
Die fees skop vanjaar met 'n borgefunksie op Donderdag, 25 Oktober by die feestent af.
Soos dit hoort, begin die Vrydagoggend met 'n groot boeredag wat 'n seminaar met sprekers, soos Brand Pretorius, Sean Walsh, Chris Barnard, Lynette Beer, Chris Coetzee en Liesel Krause, asook 'n interessante tentoonstelling, insluit.
Die seminaar vind vanaf 08:00 tot 14:00 by die George McLachlan-saal in Joubertina plaas. 'n Kontantkroeg sal beskikbaar wees.
Toegang is R370 per persoon.
Feesgangers kan verder uitsien na 'n skole-vertoning deur Henties en die Skelm Skurk, 'n polisiehondevertoning, en 'n toorkunsvertoning deur Popsi.
Elvis Blue sluit die aand op 'n hoë noot af.
Kaartjies vir die vertoning om 19:00 vir 19:30, kos R160 (tafels) en R110 (stoele) per persoon.
Vir kaartjies, skakel die skool by 042 273 1335.
Die Saterdag is die groot dag met onder meer die heel eerste 5km Bloeiselfees Colour Walk om 08:00 by die sportgronde.
Die koste is R70 per persoon (sluit hekgeld in) en registrasie is vanaf 06:3 tot 07:30.
Vir meer inligting, skakel Celeste Walters by 083 351 7002 of Daleen Strydom by 042 273 1335.
Die motorfietspretren, Roof of the Langkloof, skop om 09:00 behoorlik stof op, terwyl 'n hondeskou om 10:00 plaasvind.
Net na 16:00 vertel Gertjie Odendaal lekker stoepstories, terwyl Lianie May feesgangers vanaf 20:00 gaan vermaak.
Daar is ook deurlopend kindervmaak: reptielvertoning, toorkunsvertoning met Popsi en boeresport.
En ja, daar is 'n groot skerm vir die rugby-uitsending . . .
Die fees sluit die Sondag om 09:30 met 'n lofdiens deur Koos van der Merwe af. Vir die jongspan is daar kinderkerk deur Popsi.
Kaartjies kos R30 vir volwassenes en R15 vir pensionarisse en laerskoolkinders op die Vrydag, terwyl kaartjies vir die Saterdag R50 vir volwassenes en R30 vir pensionarisse en laerskoolleerders uit die sak sal jaag.